**Predkladacia správa**

Ministerstvo investícií, regionálneho rozvoja a informatizácie Slovenskej republiky predkladá návrh zákona, ktorým sa mení a dopĺňa zákon č. 121/2022 Z. z. o príspevkoch z fondov Európskej únie a o zmene a doplnení niektorých zákonov v znení neskorších predpisov
a ktorým sa menia a dopĺňajú niektoré zákony (ďalej len „návrh zákona“) na základe Plánu legislatívnych úloh vlády Slovenskej republiky na rok 2024.

Účelom pripravovaného návrhu zákona je zapracovanie zmien, ktoré vyplynuli z aplikačnej praxe, precizovanie vybraných ustanovení, ako aj zjednotenie úpravy pre jednotlivé programové obdobia.

Zapracovaním týchto zmien sa dosiahne prehľadnejšia právna úprava v relevantných oblastiach. Dôvod vydania bezdôvodného obohatenia sa dopĺňa aj do správy pohľadávok štátu v prípadoch, kedy za prijímateľa plní iná osoba. V súvislosti s ustanoveniami o dohode o splátkach a dohode o odklade plnenia sa dopĺňa ustanovenie, že dôvodom na uzatvorenie dohody môže byť okrem vrátenia príspevku alebo jeho časti alebo nahradenia škody aj vydanie bezdôvodného obohatenia. Dochádza tiež k precizovaniu úloh centrálneho koordinačného orgánu a vybraných procesov v rámci postupov pri poskytovaní príspevkov.

Návrh zákona upravuje aj nastavenú úroveň kompetencií platobného orgánu tým, že sa navrhuje vypustenie tohto orgánu ako subjektu, ktorý môže zistiť nezrovnalosť.

Uvedený cieľ, t. j. dosiahnutie prehľadnosti a zosúladenie právnej úpravy, sa sleduje aj v zákone č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov a zákone
č. 528/2008 Z. z. o pomoci a podpore poskytovanej z fondov Európskeho spoločenstva v znení neskorších predpisov.

Návrh zákona nie je predmetom vnútrokomunitárneho pripomienkového konania.

Predbežná informácia k návrhu zákona bola zverejnená na portáli Slov-Lex od 25. apríla 2024 do 20. mája 2024 (PI/2024/100).

Návrh zákona nebol predmetom predbežného pripomienkového konania, keďže nebol identifikovaný ani jeden z vybraných vplyvov.

Medzirezortné pripomienkové konanie k návrhu zákona prebiehalo od 6. júna 2024 do 26. júna 2024. Návrh zákona sa do ďalšej fázy legislatívneho procesu predkladá bez rozporov.

Návrh zákona bol 19. augusta 2024 prerokovaný Hospodárskou a sociálnou radou Slovenskej republiky, ktorá odporučila vláde Slovenskej republiky návrh zákona schváliť.